Indiese boulers kap terug ná kolfineenstortingSuid-Afrika se Aiden Markram word deur Indië se Mohammed Shami uitgeboul. (Foto: Christiaan Kotze/AFP) Indië se boulers het Dinsdag hard gewerk om weer die hef in die hand te kry ná ŉ kolfineenstorting op die derde dag van die eerste toets teen Suid-Afrika op SuperSportpark in Centurion. Suid-Afrika was na teetyd 109/5 nadat die Proteas Indië vir 327 uitgehaal het. Die Suid-Afrikaanse snelbouers Lungi Ngidi en Kagiso Rabada het die gashere hoop gegee nadat Indië sewe paaltjies vir net 55 lopies aan die begin van die dag kwyt was. Weens eendeweer was geen spel gister moontlik nie. Indië se snelbouers het die nuwe bal uitstekend ingespan en Suid-Afrika tot 32/4 beperk. Temba Bavuma en Quinton de Kock het hulle ervaring ingespan en 72 lopies aangeteken voor Shardul Thakur vir De Kock kort voor teetyd vir net 34 lopies teruggestuur het kleedkamer toe. Jasprit Bumrah het die eerste deurbraak gemaak toe hy in die eerste boulbeurt al van die Suid-Afrikaanse kaptein Dean Elgar ontslae geraak het. Elgar kon net een lopie aanteken. Bumrah moes egter geruime tyd die veld verlaat nadat hy sleg op sy regterenkel geland het. Hy het kort voor teetyd weer na die veld teruggekeer. Mohammed Shami en Mohammed Siraj het albei in Bumrah se afwesigheid uitstekend geboul en met Keegan Petersen, Aiden Markram en Rassie van der Dussen klaargespeel. Ngidi en Rabada het vroeër in die dag drie paaltjies elk platgetrek en daarmee gekeer dat Indië kon voortbou op sy sterk posisie waarin hy na die eerste dag se spel was. Ngidi spog met syfers van 6/71 in Indië se eerste kolfbeurt.